मीरजापुर में आकाशीय बिजली का कहर :---
खेत में मचान पर सो रहे किसान की आकाशीय बिजली की चपेट में आने से मौत
*हलिया में दो गायों तथा एक भैंस की मौत, मड़िहान महिला झुलसी तथा12 बकरियां मरी
संतोष देव गिरि
मीरजापुर, 20 मई 2021 ( उ.प्र.समाचार सेवा)। पिछले 2 दिनों से मौसम में हुए अचानक बदलाव के बाद हुई गरज बरस के साथ बरसात से जहां  मौसम खुशनुमा हो उठा है। वहीं आकाशीय बिजली ने भी जमकर कहर बरपाया है। आकाशीय बिजली से व्यापक पैमाने पर जनधन की हानि बताई जा रही है। हलिया थाना क्षेत्र के बसकुड़िया गांव में बुधवार की देर रात में घर से पाही पर खेत में लगी सब्जी की पशुओं से रखवाली करने के लिए गए अधेड़ किसान की मचान पर सोते समय आकाशीय बिजली की चपेट में आने से दर्दनाक मौत हो गई। किसान की मौत से परिजनों में कोहराम मच गया।बसकुड़िया गांव निवासी 60 वर्षीय किसान भोदल बुधवार को अपने घर से तीन किलोमीटर दूर खेत में बोई गई सब्जी की फसल की पशुओं से रखवाली करने के लिए खेत में बने मचान पर सो रहे थे कि तेज़ गरज चमक के साथ हो रही बारिश के दौरान मचान के पास आकाशीय बिजली गिर पड़ी आकाशीय बिजली की चपेट में आकर अधेड़ किसान की मौत हो गई। इसी प्रकार हलिया थाना क्षेत्र के नदौली पटेहरा व बबुरा रघुनाथ सिंह गांव में बुधवार देर रात में गरज चमक के साथ हो रही बारिश के दौरान आकाशीय बिजली गिरने से दो गायों तथा एक भैंस की मौत हो गई। नदौली पटेहरा गांव निवासी पशुपालक बैजनाथ के घर के बगल गौशाला में बंधी दो गायों के ऊपर आकाशीय बिजली गिरने से मौत हो गई। वहीं बबुरा रघुनाथ सिंह गांव निवासी विजय बहादुर सिंह अपने घर के सामने अपनी भैंसों को बांधे हुए थे कि गरज चमक के साथ हो रही बारिश के दौरान तेज आवाज के साथ आकाशीय बिजली भैंस के ऊपर गिर पड़ी। जिससे गंभीर रूप से झुलसी भैंस की मौके पर मौत हो गई। बिजली गिरने की तेज आवाज सुनाई देने पर पशुपालक घर से बाहर भैंसों को देखने के लिए निकले तो देखा कि एक भैंस की आकाशीय बिजली की चपेट में आने से मौत हो गई है। पशुपालक विजय बहादुर सिंह ने बताया कि अपनी तीन भैंसों को घर के सामने खूंटे से बांध दिया था कि बुधवार देर रात अचानक आकाशीय बिजली गिरने से आठ माह की गर्भवती भैंस की मौत हो गई। संयोग ठीक था कि बगल में बंधी दो भैंस सुरक्षित बच गई। पशु पालकों ने घटना की सूचना पशुचिकित्साधिकारी बरौंधा व हल्का लेखपाल को दे दिया है। पशु पालकों ने आकाशीय बिजली की चपेट में आने से गाय तथा भैंस की अचानक मौत पर क्षतिपूर्ति की मांग की है। मड़िहान थाना क्षेत्र के देवपुरा पहाड़ी ग्राम सभा में कल रात्रि बुधवार को आकाशीय बिजली गिरने से एक पशुपालक की 12 बकरियां मर गई। मामले की जानकारी एसडीएम तहसीलदार और लेखपाल को दे दी गई
उक्त ग्राम निवासी रोशन अली पुत्र बिस्मिल्लाह ने 12 बकरियां पाल रखी थी। कल शाम उन्हें चराने के बाद रात्रि को पशु शेड में बांट दिया 8 बजे के लगभग बूंदाबादी और गरज चमक के साथ पानी बरसने लगा उसी समय आकाशी बिजली गिरी और उसके सेट में बंधी सभी बकरियां मर गई। पशुपालक को इसकी जानकारी सुबह हुई है तो उसने इसकी जानकारी ग्राम प्रधान को दी, उन्होंने इसकी सूचना मड़िहान एसडीएम तहसीलदार और क्षेत्रीय लेखपाल को दीया मौके पर क्षेत्रीय लेखपाल ने उसका तहकीकात किया। इसी प्रकार एक अन्य घटना में घर के गेट का दरवाजा बंद करती रंजना (22) पत्नी फूलकुमार के ऊपर बिजली गिरी जिससे वह बुरी तरह से, झुलसी हैं। जिन्हें मंडलीय अस्पताल में भर्ती कराया गया है। मड़िहान के पड़रिया कला गांव की अपराह्न की घटना।

वाहन के चपेट में आने से अज्ञात महिला की मौत
मीरजापुर, 20 मई 2021 ( उ.प्र.समाचार सेवा)। अहरौरा ओवरब्रिज के समीप अज्ञात वाहन  की चपेट में आने से एक अज्ञात महिला की दर्दनाक मौत  हो गई है। सूचना मिलने पर पहुंची पुलिस ने शव को कब्जे में लेकर शिनाख्त के लिए जुट गई है महिला कहां की है कौन है यह पता नहीं चल सका है।

कोरोना की तीसरी लहर की आशंका से देश के नौनिहाल चिंतित 
*18 साल से कम उम्र के बच्चों का टीकाकरण शीघ्र पूरा किया जाए' टीकाकरण के बाद ही स्कूल खोलने पर हो विचार 
*10 साल से कम उम्र के बच्चों की देखभाल कर रही कामकाजी महिलाओं को कार्यालय आने से दी जाए छूट 
*चुनाव के दौरान ड्यूटी करने वाले कर्मचारियों की मौत का आंकड़ा ठीक करे सरकार
*राज्य कर्मचारी संयुक्त परिषद ने मुख्यमंत्री  को लिखा पत्र, जुलाई से हो सकती है आंदोलन की शुरुआत : जेएन तिवारी
मीरजापुर, 20 मई 2021 ( उ.प्र.समाचार सेवा)। राज्य कर्मचारी संयुक्त परिषद के अध्यक्ष जे एन तिवारी ने कोरोना की संभावित तीसरी लहर के खतरे से नौनिहालों को बचाने के लिए चिंता जाहिर किया है।
उन्होंने प्रेस विज्ञप्ति में अवगत कराया है कि जिस प्रकार कोरोना की दूसरी लहर ने भारी तबाही मचाई उसी प्रकार की तबाही कोरोना की तीसरी लहर में ना हो, इसका पुख्ता इंतजाम सरकार को करना चाहिए। तीसरी लहर का आक्रमण बच्चों पर होने की संभावना है जो कि देश के भविष्य हैं। देश का भविष्य  नौनिहाल है, उनकी रक्षा करना सरकार का दायित्व है। उन्होंने अवगत कराया है कि 10 साल से कम उम्र के बच्चों की देखभाल कर रही सभी कामकाजी महिलाओं को कार्यालय आने से छूट प्रदान करते हुए उनको वर्क फ्रॉम होम की अनुमति दी जाए ताकि वे कोरोना की तीसरी लहर के प्रकोप से अपने बच्चों को बचा सके। स्कूलों को तब तक बंद रखा जाए जब तक की स्कूल जाने वाले सभी बच्चों का टीकाकारण   पूरा ना हो जाए। टीकाकरण वैन के साथ हर मोहल्ले में डोर टू डोर जाकर 18 साल तक के सभी बच्चों का टीकाकरण, अभियान चलाकर पूरा करने एवं 10 वीं 12वीं बोर्ड के विद्यार्थियों को अगली कक्षा में प्रमोट करने के लिए राज्य कर्मचारी संयुक्त परिषद ने प्रदेश के मुख्यमंत्री  एवं मुख्य सचिव को पत्र भेजा है। उन्होंने अपने पत्र में चिंता व्यक्त किया है कि सरकारी तंत्र कोविड-19 के बारे में मुख्यमंत्री को सही स्थिति से अवगत नहीं करा रहा है, जिसके गंभीर परिणाम हो सकते हैं। पंचायत चुनाव के दौरान संक्रमण के कारण हजारों कर्मचारियों और शिक्षकों ने अपनी जान गवाई है, लेकिन सरकारी तंत्र इसको मानने को तैयार नहीं है। इस संबंध में सरकार के आंकड़े सत्यता से बहुत दूर है। राज्य कर्मचारी संयुक्त परिषद ने मुख्य सचिव को आगाह किया है कि यदि  कोरोना संक्रमण के कारण दिवंगत हुए कर्मचारियों शिक्षकों को उनका शीघ्र भुगतान नहीं किया गया तो राज्य कर्मचारी संयुक्त परिषद चुप नहीं बैठेगी। 9 मई को संयुक्त परिषद के पदाधिकारियों की जूम के माध्यम से हुई बैठक में सरकार को कर्मचारियों की मांगों के संबंध में 30 जून तक का समय दिया गया है। यदि सरकार कर्मचारियों की समस्याओं के प्रति इसी प्रकार उदासीन रही एवं आंकड़ों के आधार पर कार्यवाही करती रही तो जुलाई में संयुक्त परिषद द्वारा आंदोलन शुरू कर दिया जाएगा जिसका सारा उत्तरदायित्व शासन प्रशासन का होगा।

ग्रीन गुरु ने पुत्र के जन्मोत्सव पर गुलाब के पौध का रोपण कर मनाया जन्मदिन 
मीरजापुर, 20 मई 2021 ( उ.प्र.समाचार सेवा)। खेल क्रान्ति एवं पर्यावरण शुद्धिकरण फाउंडेशन द्वारा संचालित पर्यावरण शुद्धिकरण अभियान के संस्थापक, सचिव अनिल कुमार सिंह ग्रीन गुरु ने निरंतर पौधरोपण अभियान के तहत अपने बेटे का जन्मदिन पौधरोपण कर मनाया है। 1 जुलाई 2015 से लगातार प्रतिदिन किये जा रहे पौध रोपण के 2153 वें दिन के क्रम में सफेद गुलाब के पौध का रोपण ग्रीन गुरु के पुत्र अभिनव सिंह ने अपने पिता  के साथ करते हुए जन्म दिन मनाया। इस अवसर पर ग्रीन गुरु ने बतलाया कि लगातार प्रतिदिन पौध रोपण का उद्देश्य हरा- भरा रहे धरा, पर्यावरण शुद्ध रहे। लोगोंं मेंं पौध रोपण व संरक्षण के प्रति जागरूकता लाना है,पर्यावरण स्वस्थ रहेगा तभी हम सब स्वस्थ रहेंगे। कोरोना से स्थाई बचाव पेड़ पौधे ही है, क्योंंकि वैकल्पिक ऑक्सीजन स्थाई हल नही है,प्राकृतिक ऑक्सीजन ही स्थाई हल है जो पेड़ पौधों द्वारा ही मिलता है।

बरसात की पहली बूंदों से ही पुलिस चौकी बना तालाब
*किराए के भवन में संचालित हो रहा लहंगपुर पुलिस चौकी हुआ बदहाल
मीरजापुर, 20 मई 2021 ( उ.प्र.समाचार सेवा)। लालगंज थाना क्षेत्र के लहंगपुर बाजार स्थित राजमार्ग 7 पर स्थित लहंगपुर चौकी में बीती रात बरसात का पानी चौकी के अंदर पहुंचने से हड़कंप मच गया। पानी के अंदर घुसने के कारण पुलिस महकमे को रतजगा करना पड़ा। सुबह जब गांव वाले चौकी पर पहुंचे तो दृश्य देखकर मौन हो गए कि जब रखवाले अपनी सुरक्षा नहीं कर पा रहे हैं तो औरों का क्या हाल होगा। लालगंज कोतवाली की चौकी का लंबे समय से स्थान परिवर्तन की मांग की जा रही थी। जिसके बारे में पूर्व पुलिस अधीक्षक धर्मवीर सिंह ने स्थान को चिन्हित करा कर परिवर्तन का आदेश भी दिए थे लेकिन अज्ञात कारणों से चौकी का स्थानांतरण नहीं किया गया। हाल यह है कि बरसात का मौसम शुरू हो चुका है और राजमार्ग सात फोरलेन बनने के बाद जगह तो कम पडने के साथ सड़क की ऊंचाई से चौकी के कमरे नीचे पड़ चुके हैं। जिसके कारण बरसात का पानी चौकी के अंदर घुस गया है। वही पुलिस महकमा अनुशासन के दायरे में रहकर कोई बात करने से गुरेज कर रहे हैं। चौकी का दृश्य देखकर सुबह पहुंचे वादकारी और ग्रामीण आश्चर्य में पड़ गए कि रात भर पुलिस का समय कैसे बीता। बाजार वासियों ने यह दृश्य देखकर बताया कि पूर्व पुलिस अधीक्षक ने चौकी के स्थान परिवर्तन का स्थान चिन्हित करके स्थानांतरित करने का आदेश दिया था लेकिन लंबा समय गुजर गया। इसके बाद भी चौकी का स्थानांतरण नहीं किया गया ऐसी स्थिति में पुलिस प्रशासन को बरसात के मौसम में उस स्थान पर रहकर काम करना किसी चुनौती से कम नहीं है।

टीबी मरीजों को दी जाने वाली पोषण योजना के बारे में दी गई जानकारी 
मीरजापुर, 20 मई 2021 ( उ.प्र.समाचार सेवा)। सामुदायिक स्वास्थ्य केंद्र लालगंज के प्रभारी डॉक्टर संजय सिंह के निर्देशन में टीम द्वारा क्षेत्र के सहीरा और बनवारी गांवों में भ्रमण कर मरीजों को दवा देकर उनके संपर्क में आए लोगों को एंटीजन जांच और आरटीपीसीआर के लिए सैंपलिंग की गई। साथ ही वरिष्ठ टीबी उपचार पर्यवेक्षक शमीम अहमद ने टीबी के बारे में लोगो को जागरूक कर टीबी के बारे में जानकारी दी गई। गांव के प्रधान अमर बहादुर को कहा गया कि किसी को भी दो हफ्ते से खांंसी और बलगम, रात में बुखार और बलगम में खून आ रहा है तो स्वास्थ्य केंद्र पर भेजे। साथ ही भारत सरकार द्वारा टीबी के मरीजों को दी जाने वाली पोषण योजना के बारे में जानकारी दी गई और मरीज के घर जाकर टीबी की दवाई दी गई। आरआर टीम के सदस्य ने शमीम अहमद, इरफान, ओंंमकार दुबे, अभय कृष्ण गर्ग द्वारा ग्रामीणों को कोविड के नियमो का पालन करते हुए दो गज दूरी और मास्क पहनने की अनिवार्य बताते हुए विटामिन सी के लिए खट्टे फल का सेवन करने साथ ही साथ भोजन और गुनगुने पानी का सेवन दो बार भांंप लेने का सुझाव दिया गया। आरआरटी टीम के सदस्य शमीम अहमद वरिष्ठ टीबी उपचार पर्यवेक्षक मोहम्मद इरफ़ान अभय गर्ग, ओमकार दुबे द्वारा किया गया। 
गरीब कामगारों को एक हजार रुपये सहायता के लिए दिशा निर्देश जारी
लखनऊ, 20 मई 2021 ( उ.प्र.समाचार सेवा)। कोरोना महामारी में दूसरी लहर के बाद लाकडाउन की अवधि में बेरोजगार हुए गरीब कामगारों को एक हजार रुपये प्रति परिवार सहायता राशि उपलब्ध कराने के लिए शासन ने विस्तृत दिशा निर्देश जारी किये हैं। 
मुख्य सचिव राजेन्द्र कुमार तिवारी की ओर से दैनिक रूप से कार्य कर अपना जीविकोपार्जन करने वाले ठेला, खोमचा, रेहड़ी, खोखा आदि लगाने वाले पटरी दुकानदारों, पंजीकृत श्रमिकों के अतिरिक्त अन्य श्रमिकों, दिहाड़ी मजदूरों, रिक्शा/ई-रिक्शा चालक, कुली, पल्लेदार, नाविक, नाई, धोबी, मोची, हलवाई आदि रोज कमाकर खाने वालों को प्रति परिवार रु0 1000/- की धनराशि प्रति माह भरण-पोषण भत्ता प्रदान किये जाने के सम्बन्ध में सभी मण्डलायुक्तों, जिलाधिकारियों एवं सम्बन्धित विभागों के वरिष्ठ प्रशासनिक अधिकारियों को विस्तृत दिशा-निर्देश निर्गत किये गये हैं। 
पात्र व्यक्तियों का चिन्हीकरण, डाटा संकलन एवं राहत आयुक्त की वेबसाइट rahat.up.nic.in पर फीडिंग तथा रु0 1000/- की धनराशि डी0बी0टी0 के माध्यम से अन्तरित किये जाने हेतु जिला स्तर पर जिलाधिकारी की अध्यक्षता में जिला स्तरीय समिति का गठन किया गया है, जिसमें मुख्य विकास अधिकारी को सदस्य सचिव, अपर जिलाधिकारी (राहत इन्चार्ज), मुख्य कोषाधिकारी/वरिष्ठ कोषाधिकारी, नगर आयुक्त/अधिशासी अधिकारी, नगर मजिस्ट्रेट, जिला पूर्ति अधिकारी को सदस्य एवं जिला सूचना विज्ञान अधिकारी (एनआईसी) को तकनीकी सदस्य के रूप में शामिल किया गया है। 
उपर्युक्त श्रेणी के व्यक्तियों में से हलवाई की पात्रता का चयन अत्यन्त ही सावधानी पूर्वक किया जाना चाहिये। जीएसटी की परिधि में न आने वाले हलवाई ही पात्र होंगे। धोबी श्रेणी में ड्राई क्लीनर दुकानदार पात्रता की श्रेणी में सम्मिलित नहीं होंगे। परम्परागत रूप से कार्य करने वाले धोबी आदि जो अपनी रोजी-रोटी के लिए दैनिक कार्य करते हैं, वे ही इसके पात्र होंगे। 
नगरीय क्षेत्रों में ठेला, खोमचा, रेहड़ी, खोखा आदि लगाने वाले पटरी दुकानदारों, दिहाड़ी मजदूरों, रिक्शा/ई-रिक्शा चालक, कुली, पल्लेदार सहित नाई, धोबी, मोची, हलवाई आदि का चिन्हीकरण, डाटा संकलन एवं संकलित डाटा राहत आयुक्त कार्यालय की वेबसाइट पर फीड कराने के लिए नगर आयुक्त/अधिशासी अधिकारी, नोडल अधिकारी होंगे। नोडल अधिकारी पात्र व्यक्तियों का डिटेल यथा नाम, पिता का नाम, पता, आयु, व्यवसाय स्थल का पता, बैंक का नाम, बैंक खाता संख्या, आईएफएस कोड, मोबाइल नंबर, पहचान पत्र संख्या आदि विवरण स्वयं सत्यापित करने के उपरान्त वेबसाइट पर फीड करायेंगे। 
इसी प्रकार ग्रामीण क्षेत्रों में ठेला, खोमचा, रेहड़ी, खोखा आदि लगाने वाले पटरी दुकानदारों, दिहाड़ी मजदूरों, रिक्शा/ई-रिक्शा चालक, कुली, पल्लेदार, नाई, धोबी, मोची, हलवाई आदि का चिन्हीकरण, डाटा संकलन एवं संकलित डाटा राहत आयुक्त कार्यालय की वेबसाइट पर फीड कराने के लिए जिला पंचायतराज अधिकारी, नोडल अधिकारी होंगे। नोडल अधिकारी अपने विभाग के सम्बन्धित अधिकारी/कार्मिक के माध्यम से डाटा प्राप्त कर, उसको सत्यापित करने के उपरान्त वेबसाइट पर फीड करायेंगे। 
प्रवासी श्रमिकों, कामगारों, मजदूरों के साथ ही नाविकों का डाटा संकलन कर राहत आयुक्त कार्यालय की वेबसाइट पर फीड कराने के लिए अपर जिलाधिकारी (राहत इंचार्ज) नोडल अधिकारी होंगे। नोडल अधिकारी क्षेत्रीय लेखपाल के माध्यम से डाटा संकलित कराकर उसको सत्यापित करने के उपरान्त वेबसाइट पर फीड करायेंगे। 
नोडल अधिकारी यह प्रमाण-पत्र देंगे कि उनके द्वारा डाटा का सत्यापन कर लिया गया है, इसमें किसी प्रकार की त्रुटि नहीं है एवं पात्र व्यक्तियों को ही सूची में सम्मिलित किया गया है। उक्त प्रमाण-पत्र जिलाधिकारी के माध्यम से राहत आयुक्त कार्यालय को उपलब्ध कराया जायेगा। राहत आयुक्त कार्यालय की वेबसाइट पर फीडेड डाटा के अतिरिक्त अन्य किसी डाटा के आधार पर लाभार्थियों को धनराशि का अन्तरण नहीं किया जायेगा। 
 उपर्युक्त श्रेणी के व्यक्तियों को उक्तानुसार धनराशि देने के बाद भी ऐसे व्यक्ति बच सकते हैं, जिनके पास अपने परिवार के भरण-पोषण की सुविधा नहीं है। इस सम्बन्ध में शहरी क्षेत्रों में नगर मजिस्ट्रेट/उप जिलाधिकारी एवं सम्बन्धित नगर निकाय के नगर आयुक्त/अधिशासी अधिकारी की समिति इस प्रकार की संस्तुति नगर विकास के शासनादेश दिनांक 21 मार्च, 2020 के अनुसार जिलाधिकारी को उपलब्ध करायेगी। 
इसी प्रकार ग्रामीण क्षेत्रों में सम्बन्धित खण्ड विकास अधिकारी तथा सम्बन्धित ग्राम पंचायत अधिकारी की समिति ऐसे व्यक्तियों की परिस्थितियों की जांच कर सहायता हेतु अपनी संस्तुति ग्राम्य विकास विभाग के शासनादेश दिनांक 23 मार्च, 2020 के अनुसार जिलधिकारी को उपलब्ध करायेगी। जिलाधिकारी उक्त सूची के अनुसार लाभार्थियों की फीडिंग राहत आयुक्त कार्यालय की वेबसाइट पर निर्धारित प्रारूप में जिला स्तरीय समिति के माध्यम से सुनिश्चित करायेंगे। 
राहत आयुक्त कार्यालय की वेबसाइट को कोषागार के ई-कुबेर से इन्टीग्रेट करके बिना मैनुअल इण्टरवेंशन के धनराशि सीधे लाभार्थियों के बैंक खाते में जनपद कोषागार से ई-कुबेर के माध्यम से जिलाधिकारियों द्वारा अन्तरित किया जायेगा। लाभार्थियों के बैंक खाते में धनराशि का अन्तरण जनपद स्तर से किया जायेगा परन्तु निर्धारित तिथि में धनराशि अन्तरण का कार्य सभी जनपदों में एक साथ किया जायेगा। धनराशि अन्तरण के लिये निर्धारित तिथि की सूचना जनपदों को यथासमय अलग से दी जायेगी। 
सभी पात्र व्यक्तियों का चिन्हीकरण, डाटा संकलन एवं वेबसाइट पर फीडिंग का कार्य आगामी 15 दिनों में अनिवार्य रूप से पूर्ण कर लिया जाये, ताकि ससमय उनके बैंक खातों में धनराशि का प्रेषण जनपद कोषागार से ई-कुबेर के माध्यम से सुनिश्चित किया जाये। सभी लाभार्थियों को धनराशि कोषागार से ई-कुबेर प्रणाली के माध्यम से अन्तरित की जानी है, अतएव जिन पात्र लाभार्थियों का बैंक खाता नहीं है, वहां प्राथमिकता पर बैंक खाता खुलवाकर इनके डाटा भी राहत आयुक्त कार्यालय की वेबसाइट पर फीड करने की कार्यवाही प्राथमिकता पर सुनिश्चित कर ली जाये। इस सम्बन्ध में विभागों से सम्बन्धित अनुश्रवण का कार्य सम्बन्धित विभाग द्वारा तथा जिला स्तर पर अनुश्रवण का कार्य सम्बन्धित जिलाधिकारी द्वारा किया जायेगा। 
जिलाधिकारी यह सुनिश्चित करेंगे कि लाभार्थियों का सही-सही विवरण राहत आयुक्त कार्यालय की वेबसाइट पर अपलोड किया गया है एवं वेबसाइट से जेनरेटेड सूची के आधार पर ही जनपद कोषागार के ई-कुबेर प्रणाली से धनराशि प्रेषित की गयी है। 

महामारी में ड्यटी पर जान गंवाने वालों के एक आश्रित को मिलेगी नौकरी
लखनऊ, 20 मई 2021 ( उ.प्र.समाचार सेवा)। कोरोना संक्रमण में ड्यूटी के दौरान जान गंवाने वाले अधिकारियों और कर्मचारियों के किसी एक पारिवारिक सदस्य को नौकरी प्रदान करने के निर्देश शासन की ओर से दिये गए हैं। इसके साथ ही उनके बकाया देयकों को भी तत्काल प्रदान करने के लिए शासनादेश जारी किया गया है। यह आदेश मुख्य सचिव राजेन्द्र कुमार तिवारी ने जारी किया है। 
मुख्य सचिव राजेन्द्र कुमार तिवारी ने सभी जिलाधिकारियों को निर्देश दिये हैं कि प्रदेश में कोविड संक्रमण के नियंत्रण एवं बचाव हेतु स्वास्थ्य सेवाओं, पुलिस, प्रशासन, नगरीय एवं ग्रामीण स्थानीय प्रशासन सहित सभी शासकीय अधिकारी व कर्मचारी अपने दायित्व का निर्वहन कर रहे हैं तथा इस दौरान अपनी ड्यूटी के समय संक्रमित होने से कुछ कर्मियों की दुःखद मृत्यु भी हुई है अतः यह सुनिश्चित किया जाये कि ऐसे कर्मियों को तत्काल अनुमन्य अनुग्रह राशि तथा उसके एक आश्रित को नियमानुसार सेवा में रखे जाने की कार्यवाही भी यथाशीघ्र की जाये। यदि उक्त के सम्बन्ध में कार्यवाही विभाग अथवा शासन स्तर पर की जानी है तो इस सम्बन्ध में वह अपनी आख्या भी तत्काल सम्बन्धित विभाग को प्रेषित करना सुनिश्चित करें। 
उन्होंने सम्बन्धित विभागों को भी ऐसे मामलों में तत्काल अपेक्षित कार्यवाही सुनिश्चित कर उक्त की सूचना कार्मिक विभाग को भी उपलब्ध कराने के निर्देश दिये हैं। 

सरसों का तेल खरीदने की हैसियत खो रहे लोग, ’कैसे बढाएं इम्यूनिटी’!
-फुटकर में 200 रूपये लीटर तक बिक रहा सरसो का तेल
-अधिक तेल की जरूरत वाली सब्जियां नहीं बना रही ग्रहणियां
-महंगाई की मार के चलते बहुत से परिवार छोड चुके हैं देशी घी खाना

मथुरा, 20 मई 2021 ( उ.प्र.समाचार सेवा)। महंगाई की मार से बेजार तमाम परिवार पहले से ही देशी घी खाना छोड चुके हैं। कोरोनाकाल में प्रतिरोधी क्षमता का महत्व बताया जा रहा है। लोगों को सलाह दी जा रही है कि अच्छी इम्यूनिटी पाॅवर किस तरह से कोरोना से लडने में शरीर को सक्षम बनाती है। दूसरी ओर महंगाई की मार के चलते लोगों के लिए सरसों का तेल खरीदना भी दुश्वार हो गया है। घरों में गृहणियां सब्जी बनाने से पहले यह सोचने लगी हैं कि इसमें तेल कितना लगेगा। 
खाने वाले तेल के दामों में बढ़ोतरी जारी है। बीते कुछ दिनों से लोग जब भी सरसों का तेल और रिफाइंड खरीदने किराने की दुकान पर गए हैं उन्हें दाम बढ़े हुए मिले। दिसंबर 2020 के बाद से ही तेल की कीमतें लगातार बढ़ रही हैं। पहली बार सरसों का तेल 190 रुपये लीटर पहुंच गया है, फुटकर में लोगों को 200 रूपये लीटर तक मिल रहा है। जबकि रिफाइंड भीे 170 रुपये बिक रहा है। वहीं दूसरी तरफ अरहर और मसूर दाल की कीमत भी 20 फीसद तक बढ़ गई है। आमतौर पर 80 रुपये किलो बिकने वाला डालडा भी 160 से 180 रुपये में मिल रहा है। 
रिफाइंड और सरसों के तेल के दाम बार-बार दाम बढ़ने से बहुतों से रसोई का बजट गड़बड़ा गया है। अभी ये तेजी थमने का नाम नहीं ले रही है। आने वाले समय में रिफाइंड और सरसों तेल के दामों में और तेजी की आशंका जताई जा रही है। पिछले साल मई में फुटकर में रिफाइंड का एक लीटर का पैकेट 90 रुपये का था, जो अब बढ़कर 170 रुपये हो गई है। इसी तरह सरसों का तेल 100 रुपये लीटर था जो अब 190 रुपये पर पहुंच गया है। दोनों तरह के तेलों में बेहिसाब बढ़ोतरी हो रही है। पाम आयल का खुदरा मूल्य 51.54 फीसद बढ़कर 132.6 रुपये प्रति किलोग्राम हो गया है, जो पहले 87.5 रुपये प्रति किलोग्राम था, सोया तेल का 50 फीसद बढ़कर 158 रुपये प्रति किलोग्राम हो गया जो पहले 105 रुपये प्रति किलोग्राम था, जबकि सरसों का तेल 49 फीसद बढ़कर 163.5 रुपये प्रति किलोग्राम हो गया जो पहले 110 रुपये प्रति किलोग्राम पर था। किसी तरह का नियंत्रण न होने से कंपनियां भी मनमाना कीमत वसूल रही हैं।
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’

सांसद निधि से खरीदे आक्सीजन कंसनट्रेटर सीएचसी को मिले
-अंतर्राष्ट्रीय वैश्य फेडरेशन ने दिये पांच आक्सीजन कंसनट्रेटर

मथुरा, 20 मई 2021 ( उ.प्र.समाचार सेवा)। अब कोरोना मरीजों को आक्सीजन की कमी पर शहर की दौड नहीं लगानी पडेगी। मांट और नौहझील सीएचसी पर सांसद निधि से आक्सीजन कंसनट्रेटर स्थापित किये गये हैं। जो एक साथ पांच मरीजों को आक्सीजन दे सकेंगे। मांट सीएचसी पर भाजपा राष्ट्रीय कार्य परिषद के सदस्य एसके शर्मा ने इसका फीता काट कर उद्घाटन किया। उन्होंने बताया कि आक्सीजन कंसनट्रेटर की मदद से एक साथ पांच मरीजों को आक्सीजन की जरूरत पडने पर आक्सीजन दी जा सकेगी। उन्होंने सीएचसी की अन्य व्यवस्थाओं की भी जानकारी ली। स्वास्थ्य विभाग की ओर से किये जा रहे प्रयासों की सराहना की। इस अवसर पर सीएचसी अधीक्षक डा.विकास जैन, डा.संजय कुमार, उमेश कनूरिया, अशोक सारस्वत, नीरज रावत आदि मौजूद रहे। 
 वहीं दूसरी ओर अंतर्राष्ट्रीय वैश्य फेडरेशन द्वारा अध्यक्ष अशोक अग्रवाल के नेतृत्व में पूरे भारतवर्ष में प्राण वायु योजना चलाई जा रही है जिसके अंतर्गत संपूर्ण भारत वर्ष में कोरोना के मरीजों को ऑक्सीजन कंसंट्रेटर उपलब्ध कराया जा रहे है जिसके तहत मथुरा में अंतर्राष्ट्रीय वैश्य फेडरेशन के अंतरराष्ट्रीय कार्यकारी अध्यक्ष ,व्यापारी कल्याण बोर्ड के चेयरमैन  रविकांत गर्ग ने 5 ऑक्सीजन कंसंट्रेटर मरीजों के इलाज के लिए उनके परिजनों को इलाज के लिए प्रदान किए इस अवसर पर रविकांत गर्ग ने कहा कि अंतर्राष्ट्रीय वैश्य फेडरेशन का प्रयास है कि अधिकतम लोगों को ऑक्सीजन की सुविधा मिले इसी के तहत यह अभियान चलाया जा रहा है उन्होंने बताया कि आज 5 मरीजों के परिजनों को ऑक्सीजन कंसंट्रेटर उपलब्ध कराए गए हैं अति शीघ्र और भी ऑक्सीजन कंसंट्रेटर मरीजों के परिजनों को उपलब्ध कराए जाएंगे एवं वितरित ऑक्सीजन कंसंट्रेटर वापस आने पर अन्य जरूरतमंद मरीजों को प्रदान किए जाएंगे उन्होंने सभी से कोरोना नियम के अनुरूप इस महामारी में अपने आप को सुरक्षित रखने का भी आग्रह किया  इस अवसर पर अजय कांत गर्ग, अतुल कांत गर्ग ,शोभित श्रीवास्तव, सुनील अग्रवाल, विनोद अग्रवाल, अनुराग मित्तल आदि उपस्थित रहे।

लोन दिलाने के नाम पर करालिया जमीन का बैनाम
-फर्जी बैनामा में रिपोर्ट दर्ज, एक भेजा जेल
मथुरा, 20 मई 2021 ( उ.प्र.समाचार सेवा)। छाता तहसील के गांव तरौली सुमाली मंे पांच लोगों के खिलाफ बहला फुसला कर जमीन का बैनामा करा लेने की रिपोर्ट दर्ज हुई है। इस मामले में पुलिस ने एक आरोपी को गिरफ्तार कर जेल भेज दिया है जबकि बाकी की तलाश जारी है। 
  गांव तरौली सुमाली निवासी प्रेमचंद पुत्र स्व.रमनलाल ने छाता कोतवाली दर्ज कराई रिपोर्ट में आरोप लगाया है कि बैक ऋण दिलाने के नाम पर कुछ लोगों ने उसकी जमीन का बैनामा धोखाधडी कर अपने नाम करा लिया। पैसा भी उसके खाते में नहीं डाला। प्रेमचंद ने लक्ष्मीनारायण पुत्र केशव, रिंकू उर्फ मुकेश पुत्र लक्ष्मीनारायण, दीनदयाल तथा गोपाल शर्मा निवासीगण तरौली सुमाली तथा रमेशचंद पुत्र रामकिशोर निवासी बाबूगढ सकराया के खिलाफ नामजद रिपोर्ट दर्ज कराई है। पुलिस ने रिंकू को गिरफ्तार कर जेल भेज दिया है। फरार लोगों की पुलिस तलाश कर रही है। 
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’

आश्रम में फांसी के फंदे पर लटका मिला सस्कृति छात्र का शव
-आश्रम संचालक ने जताई साजिश की आशंका, की जांच की मांग

मथुरा, 20 मई 2021 ( उ.प्र.समाचार सेवा)। । वृंदावन के एक आश्रम में सस्कृति के छात्र का शव कमरे में फंसी के फंदे पर लटका मिला। आश्रम सचालक ने इसे शाजिस करार दिया है। घटना की जांच की माग की है।
   आपत्ति जनक फोटो वायलर होने के डर से युवक ने फांसी के फंदे पर लटक कर जान दे दी। सनसनी खेज घटना से क्षेत्र में हडकंप मचा है। मौके पर पहुंची पुलिस ने शव को कब्जे में लेकर पोस्टमार्टम के लिए भेज दिया। युंवक की हत्या के पीछे आश्रम की जमीन हडपने का आरोप भी आश्रम संचालक और दूसरे लोगों की ओर से लगाया जा रहा है। पुलिस इन आरोपों पर भी जांच कर रही है। पुलिस ने फारंेसिंग टीम को भी मौके पर बुला लिया गया और सबूत जुटाये। 
 वृंदावन के पानीघाट स्थित गौरांग आश्रम में रह कर कुछ युवक संस्कृति का अध्ययन कर रहे थे। इन्हीं छात्रों में से एक राकेश मिश्रा का शव आश्रम के कमरे में फंदे पर लटका मिला। पुलिस को शुरूआती जांच पडताल में कई चैंकाने वाली जानकारियों मिली हैं। पुलिस को बताया गया कि आश्रम में रह रहे तीन युवकों ने आपत्तिजनक अवस्था में एक दूसरे के फोटो खींच लिये थे। जिनमें से दो युवकों के फोटो डिलीट कर दिये गये लेकिन राकेश के फोटो आश्रम में रह रहे अन्य छात्रों के पास वायरल कर दिया। पुलिस को बताया गया कि बदनामी और फोटो वायरल होने के डर से छात्र राकेश ने यह कदम उठाया है। वहीं घटना को लेकर आश्रम के संचालक और मृतक के चाचा मदनमोहन दास  ने कुछ लोगों को हत्या का अरोप लगाया है। मदनमोहन दास ने पुलिस को बताया कि कुछ लोग आश्रम पर कब्जा करना चाहते हैं। पहले भी उन्हें बाहर निकाल दिया गया था। अब राकेश को बाहर निकालने के लिए फोटो की शाजिस रची गई। जिससे यह घटना घटित हो गई। उन्होंने पूरे मामले की जांच किये जाने की मांग की है। 

रिफाइनरी की पाइल पाइन से तेल चोरी
मथुरा, 20 मई 2021 ( उ.प्र.समाचार सेवा)। इंडियन आॅयल की मथुरा रिफाइनरी के पाइप लाइन से तेल चोरी का एक और सनसनी खेज मामला सामने आया है। इससे पहले भी कई बडे मामलांे का खुलासा हो चुका है। 
थाना छाता के प्रभारी निरीक्षक रवि त्यागी के मुताबिक पाइपलाइन डिवीजन के मुख्य प्रबंधक श्रीश चंद्र वर्मा के अनुसार सोमवार की रात 12 बजकर 50 मिनट पर डीजल की सप्लाई के दौरान तेल का प्रेशर डाउन पाए जाने पर शट डाउन लेकर पाइपलाइन की पैट्रोलिंग की गई तो छाता थाना क्षेत्र के गांव रनवारी की सीमा में जंगल में पाइपलाइन में एक स्थान पर वॉल्व लगा मिला। उन्होंने बताया कि वॉल्व में पाइप लगाकर पेट्रोलियम पदार्थों की चोरी की जा रही थी। वॉल्व को बंद कर पाइपलाइन को दुरुस्त कर दिया गया है और फिलहाल, उक्त पाइपलाइन से पेट्रोलियम पदार्थों की आपूर्ति सुचारू कर दी गई है। पुलिस मामले की जांच कर रही है। रिफाइनरी से जालंधर के लिए जा रही पेट्रोलियम पदार्थों की पाइप लाइन में सेंध लगाकर कई हजार लीटर तेल चुरा लिया गया। थाना छाता क्षेत्र के गांव रनवारी में हुई चोरी की घटना की रिपोर्ट रिफाइनरी के पाइप लाइन प्रशासन ने बुधवार रात दर्ज कराई। इसमें कई हजार लीटर तेल चोरी होना बताया गया है।
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’

लगातार दूसरे दिन 100 के कम निकले कोरोना मरीज
-लगातार घट रही है सक्रिय मरीजों की संख्या

मथुरा, 20 मई 2021 ( उ.प्र.समाचार सेवा)। कोेरोना महामारी से लड़ने के लिए वैक्सीनेशन बहुत ही जरुरी है। ऐसा देखा गया है कि जिन व्यक्तियों का दो डोज का टीकाकरण कर दिया गया है, उनमें इस बीमारी की आशंका या इससे ग्रस्त होने पर बीमारी की अवधि बहुत ही कम है। इसलिए शहरी क्षेत्र की सभी 45 वर्ष से अधिक उम्र के नागरिकों से अपील की जाती है के अपने निकटतम कोविड वैक्सीनेशन सेन्टर पर जाकर वैक्सीनेशन करायें। यह अपील कोविड-19 के जिला नोडल अधिकारी डा. भूदेव सिंह ने की है। उन्होंने नियो न्यूज को बताया कि जिन व्यक्तियों के कोवीशील्ड वैक्सीन की पहली खुराक लगे 84 दिन पूर्ण हो चुके हैं और जिन्हें कोवैक्सीन की पहली खुराक लगे 28 दिन पूर्ण हो चुके हैं वे सभी अस्पताल जाकर दूसरी खुराक लगवाए व औरों को लगवाने को कहें। 20 व 21 मई को 45 साल से ऊपर के लोगों को  जिला अस्पताल मथुरा, पुलिस लाईन अस्पताल सिविल लाइंस, यूपीएचसी लक्ष्मीनगर, यूपीएचसी महेंद्र नगर, यूपीएचसी राधेश्याम कालौनी तथा पी पी सी कृष्णा नगर, निकट जैन चोरसिया इन्टर कालेज पर वैक्सीनेशन किया जा रहा है। 

95 कोरोना पॉजिटिव निकले
जिले में कोरोना संक्रमण की गति थम गई है। पिछले ग्रामीण क्षेत्रों में भी कोरोना कमजोर हुआ है। स्वास्थ्य विभाग से मिले ताजा आंकड़ों के मुताबिक आज गुरुवार को जिले में 95 कोरोना संक्रमित मिले हैं। इनमें मथुरा ब्लॉक में सर्वाधिक 60 एवं मांट ब्लॉक में 22 केस सामने आए हैं। जिला जेल में भी कोरोना संक्रमित केस लगातार समाने आ रहे हैं। आज जिला जेल में सात कोरोना संक्रमित पाए गए हैं।
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’

झाड़ी हनुमान मंदिर पर हुई चोरी का नहीं हो सका खुलासा
-जल्द हो झाड़ी हनुमान मंदिर पर हुई चोरी का खुलासाः मनीष जिंदल

मथुरा, 20 मई 2021 ( उ.प्र.समाचार सेवा)। मांट तहसील के कस्बा नौहझील में सिद्ध स्थली झाड़ी हनुमान मंदिर से लाखों रुपए की चोरी हो गई थी और चोरी को हुए एक पखवाड़े बीतने पर भी अभी भी चोर पुलिस के हाथ नहीं लगे हैं। चोरी से साधु संत राष्ट्रीय स्वयंसेवक संघ एवं भाजपाइयों के कार्यकर्ताओं में भारी आक्रोश है! प्रधानमंत्री जन कल्याण योजना के जिला अध्यक्ष मनीष जिंदल ने कहा बहुत ही शर्मनाक है। अभी तक झाड़ी हनुमान मंदिर से अभी तक कोई सुराग नहीं मिला है यह पुलिस के स्वाभिमान एवं लाखों लोगों के आस्था का सवाल है! महंत श्री राम रतन दास महाराज जी ने कहा अभी तक की कार्रवाई में पुलिस प्रशासन की सुस्त कार्रवाई से चोरी का खुलासा नहीं हो पा रहा है !राष्ट्रीय स्वयंसेवक संघ के जिला संपर्क प्रमुख विवेक जिंदल ने कहा झाड़ी हनुमान मंदिर पर अगर चोरी का खुलासा नहीं हुआ तो मुख्यमंत्री योगी आदित्यनाथ से इसकी शिकायत करेंगे। भाजपा कार्यकर्ता पवन अग्रवाल ने कहा लोगों की आस्था से खिलवाड़ न करें प्रशासन, अन्यथा प्रशासन को भारी पड़ेगा! वहीं प्रधानमंत्री जन कल्याणकारी योजना के जिला अध्यक्ष मनीष जिंदल में मुख्यमंत्री योगी आदित्यनाथ को पत्र लिखा है जिसमें प्रशासन की नाकामियों को बताया है जिसमें झाड़ी हनुमान मंदिर परिसर से लाखों रुपए की चोरी एवं महंत जी के मोबाइल का अभी तक कोई अता पता नहीं है जिससे साधु महात्माओं ,राष्ट्रीय स्वयंसेवक संघ एवं भाजपा कार्यकर्ताओं में भारी रोष व्याप्त है, जल्द से जल्द इस चोरी का खुलासा होना चाहिए!
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’

एल्प्राजोलम के साथ युवक दबोचा
मथुरा, 20 मई 2021 ( उ.प्र.समाचार सेवा)। थाना फरह पुलिस ने नशीले पाउडर एल्प्राजोलम के साथ एक युवक को गिरफ्तार किया है। 
प्रभारी निरीक्षक थाना फरह रमेश प्रसाद भारद्वाज ने बताया कि छोटू उर्फ विजेन्द्र पुत्र लक्खो उर्फ लाखन सिंह वर्ष निवासी महुअन थाना फरह को 250 ग्राम नशीला पाउडर एल्प्राजोलम के साथ सैनिक ढावा से 80 कदम दूर हथियाली रोड थाना क्षेत्र फरह से गिरफ्तार किया गया। जिसके सम्बन्ध में एनडीपीएस एक्ट में मुकदमा पंजीकृत किया गया है। विधिक कार्यवाही करते हुये अभियुक्त छोटू उर्फ विजेन्द्र को जेल भेजा जा रहा है। आरोपी के खिलाफ थाना फरह पर पांच मुकदमा पंजीकृत हैं। 
’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’ 

लाॅकडाउन में खुल रहे प्रतिष्ठान, छुटपुट कार्रवाही

मथुरा, 20 मई 2021 ( उ.प्र.समाचार सेवा)। लाॅकडाउन में लोग अपने प्रतिष्ठान खोल रहे हैं। जिला प्रशासन छुटपुट कार्रवाही कर रहा है।  डिप्टी कलेक्टर राजीव उपाध्याय ने कोविड-19 प्रोटोकॉल व लॉक डाउन नियमों का पालन कराने के लिए बीएसए रोड, राधिका विहार, रुकमणी बिहार, मंडी चैराहा, सौंख रोड, मंडी समिति, मथुरा, गोवर्धन रोड, कृष्णा नगर, भूतेश्वर चैराहा, होली गेट आदि स्थानों का व्यापक भ्रमण किया। बीएसए रोड पर जीत मोबाइल एंड बुक सेंटर, श्रीबांके बिहारी पेंट्स एंड हार्डवेयर स्टोर, विश्वकर्मा हार्डवेयर एंड प्लाइवुड प्रतिबंधित प्रतिष्ठान खुले हुए मिले, जिनके चालान कटवाकर प्रतिष्ठान बंद करा दिए गए। ट्रांसपोर्ट नगर में लॉकडाउन में खुले मिले प्रतिबंधित प्रतिष्ठान डी.एस. कनफैशनरी स्टोर व एस.के. ऑटो मोबाइल एंड रिपेयरिंग सेंटर चालान कटवाकर बंद करा दिए गए। हाईवे पर खुले मिले मोहिनी मार्बल व गोवर्धन रोड पर खुले मिले अशोक गारमेंट्स एंड शूज स्टोर तथा चैधरी इलेक्ट्रिकल स्टोर के विरुद्ध आवश्यक कार्यवाही के निर्देश प्रभारी निरीक्षक, थाना हाईवे को दे दिए गए हैं। डिप्टी कलेक्टर उपाध्याय ने कृष्णा नगर में दोपहर एक बजे खुली मिली शंकर एन मोदी बेकरी का चैकी इंचार्ज कृष्णानगर को बुलाकर 4000 का चालान कटवा कर तत्काल बंद करा दिया गया। मंडी समिति मथुरा में आडती ललित कुमार सहित विभिन्न क्षेत्रों में बिना मास्क लगाए मिले 27 व्यक्तियों के चालान कटवाये गए तथा अकारण बिना वैध कागजात और हेलमेट के लॉकडाउन में फर्राटा भरते 121 वाहनों के चालान कराए गए। डिप्टी कलेक्टर उपाध्याय ने स्थानीय जनता से अनावश्यक बाहर न निकलने तथा अत्यावश्यक होने की दशा में मास्क पहनकर सोशल डिस्टेंसिंग का पालन करने की अपील की है ताकि कोरोना महामारी से निजात पाई जा सके। बुधवार को मंडी समिति व सौंख रोड पर सीओ रिफाइनरी अभिषेक तिवारी ने पुलिस टीम के साथ भ्रमण कर चेकिंग कराई तो लॉकडाउन का उल्लंघन करने वालों के खिलाफ रिपोर्ट दर्ज कराई। एसपी क्राइम राधेश्याम राय ने बताया कि शहर से लेकर कस्बा तक तिराहे-चैराहे पर तैनात होकर पुलिस टीमें अकारण न घूमने की अपील कर रही हैं और उल्लंघन करने वालों के खिलाफ कार्रवाई कर रही हैं। मंगलवार को मंडी समिति, हाईवे क्षेत्र में लॉकडाउन उल्लंघन व सोशल डिस्टेंसिंग का पालन न करने पर धारा-188 के तहत 62 लोगों के खिलाफ दस मुकदमे और बिना मास्क घूमने वाले 458 लोगों के चालन करते हुए 55450 रुपये समन शुल्क वसूला गया। वहीं बुधवार को 14 लोगों के खिलाफ पांच मुकदमे दर्ज किये गये तो बिना मॉस्क के 390 के चालान कर 41600 रुपये जुर्माना वसूल किया गया।

’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’’ 

होलीगेट पर किया मास्क, सेनेटाइजर का वितरण
-लोगों को किया कोविड गाइड लाइन के पालन के लिए प्रेरित

मथुरा, 20 मई 2021 ( उ.प्र.समाचार सेवा)। पश्चिमी उत्तर प्रदेश उद्योग व्यापार मंडल के पदाधिकारियों ने वैश्विक महामारी कोरोना से बचाव के लिए व्यापारियों व नागरिकों को होली गेट क्षेत्र के चारों बाजारों में मास्क व सेनेटाइजर का वितरण किया। सुबह आठ बजे व्यापार मंडल के पदाधिकारियों ने चारों बाजारों के व्यापारियों से संपर्क करते हुए उनकी दुकानों पर उपस्थित ग्राहकों व कर्मचारियों को कोरोना महामारी से बचाव के लिए मास्क लगाने का आग्रह करते हुए मास्क वितरित किए। इस अवसर पर व्यापारियों से आग्रह करते हुए प्रदेश संगठन मंत्री मदन मोहन श्रीवास्तव ने कहा की कोरोना से बचाव हेतु सरकार द्वारा जारी की गई लाइनों का पालन आवश्यक है। सभी व्यापारियों को अनावश्यक सरकारी शोषण से बचने के लिए पूरी तरह सरकारी दिशानिर्देशों का पालन करना चाहिए। सरकारी निर्देशों के अनुसार जो व्यापारी बंधु अपनी दुकान खोल रहे हैं उन्हें स्वयं तथा ग्राहकों से मास्क लगाना अनिवार्य करना चाहिए तथा दुकानों पर सेनेटाईजर का प्रयोग भी आवश्यक है। जिला अध्यक्ष चिंताहरण चतुर्वेदी ने सभी व्यापारियों से कहा कि वह दुकान पर आने वाले ग्राहकों से शारीरिक दूरी अवश्य बनवाएं। व्यापार मंडल के जिला महामंत्री विजय बंटा सर्राफ ने दो गज दूरी मास्क जरूरी उद्घोष को कोरोना महामारी से बचाव हेतु सबसे सशक्त माध्यम बताया। मास्क एवं सेनेटाइजर वितरण कार्यक्रम में मदन मोहन श्रीवास्तव, जिलाध्यक्ष चिंताहरण चतुर्वेदी, जिला महामंत्री विजय बंटा सर्राफ, विकास चैधरी ,चैधरी विजय आर्य, महानगर अध्यक्ष प्रणय पाराशर आदि पदाधिकारी प्रमुख थे।
महंत को खतरा, सीएम से मांगी वाई श्रेणी की सुरक्षा
गाज़ियाबाद , 20 मई 2021 ( उ.प्र.समाचार सेवा)। ।  डासना देवी मंदिर के महंत यति नरसिंहानंद अपनी सुरक्षा के लिए सीएम  से वाई श्रेणी की सुरक्षा की मांग करेंगे। उनकी जान को खतरा पैदा हो गया है. . 
खबर है कि  गत  दिवस दिल्ली में स्पेशल सेल  द्वारा डासना देवी मंदिर के महंत यति नरसिंहानंद सरस्वती की हत्या के लिए आये आतंकी को गिरफ्तार  किया है।  इस घटना के बाद से महंत के भक्तों , मंदिर से जुड़े लोगों और क्षेत्रीय नागरिकों में चिंता की लहर दौड़ गई है। इसके चलते मंदिर परिसर में  बुलाई गई आपात बैठक में महंत की सुरक्षा की मुख्यमंत्री से मांग की गई। महंत यति नरसिंहानंद ने कहा की वे स्वयं ही वाई श्रेणी की उन्हें सुरक्षा मुहैया कराने  के लिए सीएम को पत्र लिखेंगे। 
बैठक में महिला महंत चेतनानंद सरस्वती को सभी अधिकार सौंपकर उन्हें मंदिर का मुख्य महंत घोषित  किया गया। यति नरसिंहानंद जी ने कहा कि उन्हें अपने प्राणों की कोई चिंता नहीं है। हर कीमत पर सनातन धर्म की रक्षा  करेंगे।  हिन्दुओं को जागरूक करेंगे। उन्होंने कहा कि महंत चेतनानंद को मंदिर के सभी अधिकार सौपकर मुख्य महंत इसलिए घोषित किया है कि ताकि उनकी हत्या के बाद मंदिर के काम में किसी भी प्रकार की कोई अड़चन न आ सके। बैठक में कई मह्त्वपूर्ण निर्णय लिये गए। 
प्रधानमंत्री आवास योजना के लाभार्थी से घूस मांगने वाला जेई गिरफ्तार
 जौनपुर, 20 मई 2021 ( उ.प्र.समाचार सेवा)। कोतवाली पुलिस ने प्रधानमंत्री आवास योजना के लाभार्थी से घूस मांगने के आरोपित जिला नगरीय विकास अभिकरण (डूडा) के अवर अभियंता भरत लाल यादव निवासी गुरैनी थाना खेतासराय को गिरफ्तार कर लिया है। प्रभारी निरीक्षक संजीव कुमार मिश्र और राज कालेज पुलिस चैकी प्रभारी चंदन कुमार राय ने आरोपित को बुधवार को गश्त के दौरान सद्भावना पुल मोड़ के पास से गिरफ्तार किया। आरोपित जेई के विरुद्ध लाभार्थी आमिर खान की तहरीर पर गत दिनों कोतवाली में भ्रष्टाचार निवारण अधिनियम के तहत मुकदमा दर्ज किया गया था। पुलिस ने आवश्यक लिखा-पढ़ी कर आरोपित का चालान कर दिया।